समाचार एजेंसी आईएएनएस के मुताबिक रेलवे अपने रिटायर्ड कर्मचारियों को भी दोबारा शामिल करने की योजना बना रहा है। जिससे रेलवे की एतिहासिक संपत्तियों जैसे स्‍टीम इंजन, पुराने सवारी डिब्‍बे, सिग्‍नल आदि को पुनर्जीवित किया जा सके। रेलवे के एक वरिष्‍ठ अधिकारी ने बताया कि चूंकि हमारे पुराने रिटायर्ड कर्मचारियों को स्‍टीम इंजन, सीमाफर सिग्‍नल और भाप से चलने वाले दूसरे उपकरणों को चलाने का अच्‍छा अनुभव है, ऐसे में रेलवे इन्‍हें कॉन्‍ट्रेक्‍ट पर दोबारा रेलवे में भर्ती कर सकता है। इसकी जिम्‍मेदारी जोनल अधिकारियों को दी गई है। वे अपने क्षेत्र में ऐसे रिटायर्ड कर्मचारियों को जोड़ेंगे जिससे रेलवे की हेरिटेज को पुनर्जीवित करने और उसे सहेजने में मदद मिल सके।